**SAT POVIJESTI IZ VUKOVARA – DAN SJEĆANJA NA ŽRTVU VUKOVARA 1991. GODINE**

**ISELJENA HRVATSKA U DOMOVINSKOM RATU**

Veliki je hrvatski pjesnik Antun Gustav Matoš napisao da je grad Samobor jedno od "najhrvatskijih hrvatskih mjesta, grudobran i bedem hrvatstva". Iako malen, Samobor je uvijek prednjačio u ljubavi prema hrvatskoj domovini, počevši od vremena Hrvatskog narodnog preporoda kada se tu rodila domoljubna pjesma "Još Horvatska ni propala" Ferde Livadića, pa do našeg doba kada su građani Samobora i Svete Nedelje organizirani u 151. brigadu Hrvatske vojske, ali i druge vojne i policijske postrojbe dali velik doprinos u obrani Hrvatske od velikosrpske agresije.

Iako udaljen od prve linije bojišta, samoborski je kraj u dva navrata bio meta srpskih raketnih udara u kojima je uz veliku materijalnu štetu bilo i ljudskih žrtava. U mjestu Bestovje, u Vukovarskoj ulici poginula je 25-godišnja trudnica Sandra Molnar, prognanica iz Vukovara. Tijekom Domovinskog rata poginula su 53 samoborska branitelja, među njima i petorica učenika naše škole.

Osim na bojištu Samoborci su svoje veliko srce pokazali brinući se i za oko 10 000 prognanika i izbjeglica, a mnogi koji su živjeli u inozemstvu početkom rata pokazali su da nisu zaboravili svoju domovinu. Ispričavamo se svima koje danas nećemo spomenuti jer smo za današnju temu izdvojili tek nekoliko njih.

Mnogi Hrvati pa tako i Samoborci 60-ih i 70-ih godina prošlog stoljeća odlazili su na rad u inozemstvo, većinom u Njemačku. Naši iseljenici nisu zaboravili domovinu, aktivo su pomagali. **Obitelji Kovačić i Jazbinski** živjele su u blizini Stuttgarta i već u ljeto 1991. godine odlučili su okupiti svoje prijatelje, Hrvate i Nijemce, i pokrenuti akciju prikupljanja pomoći. Šezdeset i dvije obitelji samoborskih iseljenika i njihovih njemačkih prijatelja u kratkom vremenu skupilo je 18 000 tadašnjih njemačkih maraka i 3,5 tona hrane, higijenskih potrepština i odjeće. Obitelj Jazbinski svoj je stan dala na raspolaganje kao privremeno skladište prikupljene pomoći. Obitelj Kovačić prikupila je veliku količinu lijekova, zavoja, dezinfekcijskih sredstava i druge medicinske opreme. Prikupljanju pomoći pridružila se i župa malog mjesta Stammheim koja je prikupila oko 1,5 tona hrane i odjeće. Paketi hrane sadržavali su poruke podrške i čestitke za Božić koje su Nijemci slali Hrvatima kao ohrabrenje u teškim vremenima.

Samo nekoliko tjedana kasnije pomoć je u Stuttgartu ponovo skupljana. Ovog puta priključili su se i iseljenici u drugim njemačkim gradovima. Sva skupljena pomoć dostavljena je gospođi **Nevenki Siebig**, rođenoj Samoborki. Od 1991. do 1996. godine ona je sa svojim prijateljima, poznanicima i svima koji su imali želju pomoći Hrvatskoj, organizirala i osobno predvodila 12 humanitarnih konvoja s hranom, lijekovima, odjećom, ortopedskim pomagalima, namještajem, u vrijednosti većoj od 2 milijuna tadašnjih njemačkih maraka. Osim svoga rada, gospođa Siebig uložila je i vlastita materijalna sredstva za troškove prijevoza, osiguranja, goriva, noćenja i prehrane svih sudionika konvoja. Na velikoj nesebičnosti gospođe Siebig, humanosti i privrženosti svojoj domovini Grad Samobor zahvalio je 1996. godine proglasivši je počasnom građankom.

Ovim pričama želimo osvijestiti ljude da rat nisu vodili samo generali, zapovjednici i vojnici, želimo odati počast običnim ljudima koji su osjećali potrebu uključiti se na njima prihvatljiv način. Iako su brojni Hrvati izvan domovine rat ih je ujedinio u zajedničkoj borbi za samostalnost Republike Hrvatske.

Leona Habčić, 8. A

Patricija Vegel, 8. A

Eva Govedarica Magdić, 8. C